Лъэпкъым щымыгъупщэ усакIуэ
Налшык дэт Театр щхъуантIэм щыIэ литературэ зэIущIапIэм Усыгъэм и дунейпсо махуэм ирихьэлIэу пшыхь гуапэ щекIуэкIащ. Ар теухуат усакIуэ цIэрыIуэ, КъБР-м щэнхабзэмкIэ щIыхь зиIэ и лэжьакIуэ Гъубжокъуэ Лиуан и гъащIэмрэ гуащIэмрэ.
Пшыхьым хэта цIыкIухэр. Пшыхь гукъинэжыр къызэрагъэпэщащ ди республикэм ЩэнхабзэмкIэ и министерствэмрэ ТхакIуэхэм я зэгухьэныгъэмрэ.
Зэхыхьэр щекIуэкI пэшым щагъэлъагъуэрт Гъубжокъуэ Лиуан и Iэдакъэ къыщIэкIа «Насыпгуэш», «Жэщ гупсысэхэр», «Зэманым и джэрпэджэж», «ДыгъапIэ», «Къэрабэ» тхылъхэр, усакIуэм и гуащIэм теухуа тхыгъэхэр, и унагъуэмрэ Iыхьлыхэмрэ, и ныбжьэгъухэмрэ лэжьэгъухэмрэ я гъусэу зытригъэхауэ щыта сурэтхэр.
Пшыхьыр ирагъэкIуэкIащ ЩоджэнцIыкIу Алий и цIэр зезы- хьэ Къэбэрдей къэрал драмэ театрым и артистхэу Хьэмырзэ Ахьмэд, Тэмазэ Лиуан, КIэхумахуэ ФатIимэ, Тхьэщыгъуей Жаннэ сымэ. Абыхэм къызэхуэсахэм ягу къагъэкIыжащ Гъубжокъуэм и гъащIэмрэ гуащIэмрэ теухуа Iуэхугъуэхэр. Артистхэм я пса- лъэм къыхэщырт Гъубжокъуэ Ли-уан хьэл-щэн дахэ зыхэлъ цIыху Iэ-дэбу, псэ къабзэу дунейм зэрытетар, усакIуэм республикэм исхэр, и унагъуэр, и Iыхьлыхэр зэрыхуэныкъуэр, и Iэужь лъэпкъ щэнхабзэм къызэрыхинар, и Iэдакъэ къыщIэкIахэр щIэблэм зэрызэIэпа-хыр. Хэкум, анэм, лъагъуныгъэм, лъэпкъ хабзэм, щIыуэпсым Гъубжокъуэм триухуа и тхыгъэхэм гупсысэ куу зэрыхэлъым, и усэхэмрэ уэрэдхэмрэ гупсэхугъуэ къазэрыпкърыкIым артистхэр къытеувыIащ икIи Лиуан и Iэда-къэщIэкIхэм гъэхуауэ къеджащ.
Гъубжокъуэ Лиуан и щхьэгъусэ Ритэ. „Псэухэм папщIэ сопсэу“ тхылъым ихуащ Гъубжокъуэ Лиуан и щхьэгъусэ Ритэ итхыжа гукъэкIыжхэр. Абы къыхощ гъащIэ гъусэ къудей мыхъуу, псэ гъусэ зэрызэхуэ-хъуар.
Лиуан и усэхэмрэ уэрэдхэмрэ куэдым фIыуэ ялъэгъуащ. Бзэ къулейкIэ, щIэщыгъуэкIэ гъэнщIа и IэдакъэщIэкIхэм щызэхэухуэ-нащ хэку лъагъуныгъэри, лъэпкъым къыдекIуэкI хабзэри, тхыдэри. И уэрэдхэр-щэ?! Ахэр ноби гуфIэгъуэ зэхыхьэ щIагъуэ къэмынэу щызэхыбох. УсакIуэм и Iэдакъэ къыщIэкIа «Удз дахэхэми яIэщ цIэ зырыз», «Къэрабэ» (макъамэр Гъубжокъуэ Ритэ ейщ), «Уи цIэр Мадинэ хьэмэ Маринэ?», «Бланэ щалъху мэкIуэж», «Лъагъуныгъэр къандес джэгукъым», уэрэд цIэрыIуэхэр пшыхьым щыжаIащ Къэбэрдей-Балъкъэр, Ингуш республикэхэм щIыхь зиIэ я артисткэ, ГъуазджэхэмкIэ Кавказ Ищхъэрэ къэрал институтым Щэнхабзэмрэ гъуазджэмкIэ и колледжым и къудамэм и уна-фэщI Даур Иринэ, УФ-м щIыхь зиIэ и артист Хъупсырджэн Альберт, Бекъул Аслъэн, «Бзэрабзэ» гупым, Налшык къалэм и курыт еджапIэ №29-м и еджакIуэ Къарцей Ясминэ сымэ.
Гъубжокъуэ Лиуан и усэхэр школхэми еджапIэ нэхъыщхьэхэми щадж. Таз ФатIимэ зи унафэщI «Шэху уэздыгъэ» лите-ратурэ студием екIуалIэ цIыкIухэр, дунейпсо щэнхабзэ фестивалхэм плIэнейрэ пашэ щыхъуа, лъэпкъыр зэрыгушхуэ къэфакIуэ Къалмыкъ Тамерлан гъэхуауэ къеджащ Лиуан сабийхэм папщIэ итха усэхэм. Зэхуэсахэр ирагъэдэIуащ езы Гъубжокъуэр къеджэу магнитофоным трагъэтхауэ щыта и зы уси.
ЗэIущIэм къыщыпсэлъащ КъБР-м щэнхабзэмкIэ и министр Къумахуэ Мухьэдин, ТхакIуэхэм я зэгухьэныгъэм и унафэщI Беп- паев МутIалип, филологие щIэныгъэхэм я доктор, профессор Гъут Iэдэм. Абыхэм къыхагъэщащ Гъубжокъуэ Лиуан лъэпкъ литературэм, щэнхабзэм, гъуазджэм хэлъхьэныгъэфI зэрыхуищIар, щапхъэ зытрах цIыхуу зэрыпсэуар икIи фIыщIэ хуащIащ пшыхьыр зыгъэдэхахэм.
Тэмазэ Лиуанрэ Тхьэщыгъуей Жаннэрэ.
КIэхумахуэ ФатIимэрэ Хьэмырзэ Ахьмэдрэ.
Зэхыхьэр гуапэу, щIэщыгъуэу екIуэкIащ. Пшыхьыр ягъэбжьыфIащ «Кабардинка» къэрал академическэ къэфакIуэ ансамблым хэтхэу КъБР-м щIыхь зиIэ и артисткэ Къуэныкъуей Иринэрэ Молей Темболэтрэ, КъБР-м щIыхь зиIэ и артист Жулабов ТIэхьир, уэрэдымрэ къафэмкIэ «Амикс» театрым, «Каллисто» ансамблым.
Гъубжокъуэ Хьэчим я лъэпкъым къыбгъэдэкIыу фIыщIэ яхуищIащ зэхыхьэр къызэзыгъэпэщахэмрэ ар езыгъэкIуэкIахэмрэ, Лиуан и гуащIэм пщIэ хуэзыщI и щхьэгъусэ Ритэ. УсакIуэр пасэу дунейм ехыжами, лъэпкъым щIэиныфI къыхуигъэнащ. Ахэр ди Iэпэгъуу лъэпкъыр дыкъэгъуэгурыкIуэху езы тхакIуэми и псэр тщIыгъунущ.
ТЕКIУЖЬ Заретэ.
Сурэтхэр Къарей Элинэ трихащ.
